ભારતે તેની છેલ્લી 20માંથી 15 ટી20 મેચ જીતી છે જેમાં શ્રીલંકામાં યોજાયેલી નિડહાસ ટ્રોફી તથા સાઉથ આફ્રિકા સામેની સિરીઝનો પણ સમાવેશ થાય છે. બીજી તરફ ઇંગ્લેન્ડની ટીમે ગયા મહિને ઓસ્ટ્રેલિયાને 6-0થી હરાવ્યું હતું. તેણે 27મી જૂને કાંગારું ટીમને ટી20માં 28 રને હરાવતાં અગાઉ પાંચેય વન-ડે મેચ પણ જીતી હતી. જેમાં બટલર, જેસન રોય અને બેરસ્ટોએ શાનદાર દેખાવ કર્યો હતો. 2017ના જૂન મહિનાથી અત્યાર સુધીમાં ઇંગ્લેન્ડે નવમાંથી પાંચ ટી20 જીતેલી છે. આ મેચોમાં સાઉથ આફ્રિકા, વેસ્ટ ઇન્ડિઝ, ઓસ્ટ્રેલિયા અને ન્યૂઝીલેન્ડ સામેની મેચનો સમાવેશ થાય છે. જોકે માર્ચ મહિનામાં ઓસ્ટ્રેલિયા અને ન્યૂઝીલેન્ડ સામે તેનો ચારમાંથી ત્રણ મેચમાં પરાજય થયો હતો.